天平山
作者：范師道
朝代：宋

paragraphs: 萬物天地間，或有奇勝跡。
見賞能幾人，不止今與昔。
吳門多好山，天平爲峻極。
旦暮常白雲，表裏皆珍石。
煙嵐十里光，松桂四時色。
我因一縱遊，煩襟爲開釋。
感古懷君子，翻然長太息。
樂天賞雲泉，詩章何歷歷。
垂今數百年，繼者漠然寂。
間遇希文來，雙旌守鄉國。
行春三讓原，吟哦盡所得。
子美天與才，尋幽多採摭。
賦百五十言，平地黄金擲。
三賢固有名，山亦資輝赫。
此去還幾年，不逢好事客。